Riikka pelkää saavansa irronneesta hammaskruunusta verenmyrkytyksen. Hänellä ei ole rahaa uuteen operaatioon. Riikan ironnut hammaskruunu.

1. “Hammas jäi lääkärin käteen, kun hän sitä vähän aikaa heilutteli”

Riikan hoitosuhde alkoi, kun hänen kuluneisiin etuhampaisiinsa asennettiin akryylikruunut. Pian ne vaihdettiin kestävämpiin posliinikruunuihin, joiden oli tarkoitus kestää koko loppuelämä. Lopulta häneltä uusittiin vuoden aikana lähes koko yläleuan hampaat.

Tuhansien eurojen jälkeen Riikalla oli uusi hymy, josta hän oli ylpeä. Kaiken piti olla kunnossa, kunnes yksi uusista kulmahampaista alkoi heilua. Parissa päivässä Riikan poski turposi kauttaaltaan. Hän meni näyttämään hammasta julkisen puolen hammaslääkärille.

“Hammas jäi lääkärin käteen, kun hän sitä vähän aikaa heilutteli. Röntgen paljasti, että hammas on täynnä kariesta ja kruunu on falskannut koko ajan. Tulehdus uhkasi jo näköäni.”

Sosiaali- ja terveysalan lupa- ja valvontavirasto Valvira sulki Riikan hammaslääkärin perustaman Meidänklinikan jo vuonna 2015. Valviran tekemän selvityksen mukaan asemalla hoitajat ja suuhygienistit poistivat hampaita ja ompelivat haavoja.

Viraston mukaan potilailta poistettiin hampaita sen vuoksi, että myöhemmin olisi mahdollista laittaa implantteja, vaikka hammas olisi ollut säilytettävissä juurihoidon avulla. Ehjiä paikkoja vaihdettiin uusiin ja olemattomia reikiä paikattiin. Myös Riikka epäilee, että osa hänen hampaistaan hoidettiin turhaan.

Riikka ei ole saanut korvauksia hammaslääkärin aiheuttamista hoitovirheistä. Hän on miettinyt asian viemistä poliisille ja Potilasvahinkokeskukselle. Hän ei halua puhua asiasta omalla nimellään prosessin ollessa kesken.

Julkisella puolella on selvinnyt, että Riikalle on asennettu yksi hammaskruunu liian pienellä nastalla. Hammas ja siihen sillalla liitetty toinen hammas ovat nyt irtonaiset.

“Kuvittele kulmahammas, johon kohdistuu paljon purupainetta. Siinä on toinen hammas kiinni, joka ei ole missään muualla kiinni kuin tässä toisessa hampaassa.”

Riikalla ei ole varaa uuden kruunun asentamiseen yksityisellä puolella. Hän on joutunut putsaamaan kruunua käsin ennen sen asettamista takaisin juurikanavaan. Hän pelkää saavansa verenmyrkytyksen.

“En voi syödä julkisesti, pelkään että hammassilta tippuu. Maksan vielä vanhojakin hampaitani. Syömishäiriö puskee pintaan uudelleen.”

Nyt Riikkaa hoitanut hammaslääkäri toimii Tallinnassa ja markkinoi palveluitaan suomeksi. Hänet esitellään yhdeksi lääkäriksi virolaisella hammaslääkäriasemalla, joka asentaa hammasimplantteja. Suomessa hammaslääkäri ei saisi toimia Valviran rajoituksen vuoksi yksityisellä puolella, eikä suorittaa implanttikirurgisia tai implanttiproteettisia toimenpiteitä.

Asema kertoo nettisivuillaan, kuinka riskit hammasimplantin asentamisessa vähenevät kokemuksen myötä.

“Onkin siis suositeltavaa selvittää, kuka implantoinnin suorittaa ja minkälainen hänen koulutus- ja kokemustaustansa on”, aseman sivuilla lukee.

Hammaslääkäri ei vastannut MOT:n haastattelupyyntöön. Hän ei halunnut kommentoida tilannetta myöskään asiasta uutisoineeseen Iltalehteen. Lehden mukaan lääkärin toimista on aloitettu selvitys Virossa.